**A înflorit caisul**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A înflorit caisul,

Dar plouă trist ca toamna,

Pătrunde ploaia-n gânduri

Şi gânduri vin de-a valma.

Pe şirul meu de vise

Cad stropii reci şiroaie,

De ajuns atâtea lacrimi,

De ajuns atâta ploaie.

Caisu-n faţa casei

A înflorit şi pare

O pânză pe o barcă

Într-un vârtej de mare.

Alung din gânduri ploaia,

Tristeţea-mi storc din vis

Şi văd că-i primăvară

Şi-i floare pe cais…